K. Tóthová, poslankyňa: (2001-11-29):
Teda ergo, došlo k porušovaniu aj zákona. A to, že budú musieť tých 11, resp. 13 miliárd vlastne niesť občania na svojich pleciach, to je ďalší dôvod zbedačovania nášho obyvateľstva. A preto opakujem, bolo pre mňa šokujúce pri schvaľovaní programu tohto parlamentu, že už vyše dvoch, takmer dvoch rokov, vyše roka a pol, takmer dvoch rokov permanentne odmieta zaoberať sa ekonomickou situáciou najslabších vrstiev obyvateľstva v našom štáte, ktorá je úbohá a zapríčinila ju táto vláda. (Zaznel zvuk časomiery.) M. Andel, podpredseda NR SR: Slovo má pán poslanec Mesiarik. M. Mesiarik, poslanec: Ďakujem za slovo, pán podpredseda. Chcel by som v plnom rozsahu podporiť a pripojiť sa k vystúpeniu pána poslanca Hamžíka. Povedal zaujímavú vec. Ide o súkromnú alebo išlo o súkromnú banku, len by som chcel zdôrazniť, že všetci cítime a vieme, že táto banka síce bola súkromná, ale mala určité zvláštne postavenie, pretože robila takú významnú službu pre Slovenskú republiku, ako sú deblokácie, a to už nie je súkromná vec. To už je vec, ja si myslím, všetkých občanov, pretože tie pohľadávky alebo tie dlhy, čo má druhá strana voči nám, sú všetkých nás. Takže myslím si, že aj tu, keď už vláda poverila niekoľkými licenciami a niekoľkokrát poverovala túto banku vymáhaním alebo deblokáciami, mal byť obozretnejší dohľad nad touto bankou už aj z tohto pohľadu, keď nie z pohľadu samotného občana. Ja si neviem predstaviť dôveru občana, dajme tomu, voči bankovému dohľadu, voči vám, Národnej banke, keď sa nám toto stalo. Je to zlyhanie, skutočne zlyhanie, ja len dúfam, že vyvodíme vzájomne také opatrenia, že sa to nesmie stať. Pretože iné banky, ktoré sa dostali do tejto pozície a skončili v minulosti, boli zastavené oveľa skôr, povedal by som, čo do škôd a náhrady voči občanom, ako táto banka. Takže skutočne sa pripájam k tomu, že treba vyvodiť opatrenia, teraz nechcem hovoriť aké, či personálne alebo technické, ale jednoducho také opatrenia, aby sme sa do budúcnosti vyvarovali takémuto stavu, aby skutočne ostatní občania nedoplácali na to, že niekto niekde zlyhal a že sme dovolili takto hospodáriť tejto banke, o to zvlášť, že tá banka mala významnú pozíciu, akými sú miliardové deblokácie z druhej strany. Ďakujem. M. Andel, podpredseda NR SR: Pani poslankyňa Podhradská, nech sa páči, máte slovo. M. Podhradská, poslankyňa: Ďakujem za slovo, pán podpredseda. Pán poslanec Hamžík sa vo svojom vystúpení niekoľkokrát pýtal adresne priamo pána premiéra na veci, dotýkajúce sa neslávneho konca Devín banky. Ja si myslím, že pán premiér mu sotva odpovie, lebo všetci ho poznáme ako insitného ekonóma, takže sotva týmto veciam rozumie. O to viac ma zaráža, že iní členovia tejto vlády, konkrétne mám na mysli teraz podpredsedu vlády pána Mikloša a ministerku financií pani Schmögnerovú, ktorí sa vyhlasujú za ekonómov, odborníkov, nereagujú tak, ako by sa očakávalo. Vláda odkázala občanom, ktorí boli poškodení, že majú vedieť, čo robia. Teda mali si rozmyslieť, či pôjdu do tohto obchodu s Devín bankou. Ak to vláda takto odkazuje občanovi, predpokladám, že vláda vedela, čo robí, keď podporovala Devín banku v jej aktivitách a ak to vláda vedela, tak sa potom aktívne podieľala na podvode, ktorý Devín banka vykonala na svojich klientoch. Očakávame, že tí, ktorí sú za to zodpovední, ako sa šafárilo v Devín banke, ponesú trestnoprávnu zodpovednosť, o to by sa mali postarať orgány činné v trestnom konaní. Ale existuje tu ešte iná rovina, a to je politická zodpovednosť a tú politickú zodpovednosť by mal vyvodiť predseda vlády. Takže prikladám aj ja jednu otázku. Pýtam sa ho, kedy vyvodí politickú zodpovednosť voči dotknutým osobám. Mimoriadne aktívny bol v kauze Eurofondy, dotklo sa to práve bývalého podpredsedu vlády pána Hamžíka, tam konal veľmi rýchlo a veľmi dynamicky. Chválil sa tým, aká je jeho reakcia nesmierne rýchla. Očakávame - samozrejme, už tú rýchlosť sotva dobehne, lebo už plynú týždne a nič sa nedeje, pán premiér sa tvári ako mŕtvy chrobák - čakáme, kedy vyvodí politickú zodpovednosť voči osobám, ktoré za tento stav zodpovedajú. M. Andel, podpredseda NR SR: Ďakujem. V rozprave teraz vystúpi pán poslanec Oberhauser, pripraví sa pán poslanec Prokeš. V. Oberhauser, poslanec: Ďakujem. Vážený pán predsedajúci, vážený pán podpredseda vlády, pani ministerka, vážené pani poslankyne, páni poslanci, predložená informácia o príčinách, ktoré viedli ku krachu Devín banky a. s. a o krokoch vlády Slovenskej republiky a Národnej banky Slovenska od roku 1998 po nútenú správu na zabezpečenie ochrany vkladov a riadneho fungovania banky, je prerokúvaná na základe iniciatívy Slovenskej národnej strany, ktorá žiadala zaradiť tento bod do programu s tým, že sme očakávali, že vláda pripraví naozaj serióznu správu s podrobným rozborom, ako prebiehal celý proces od roku 1998 po dnešok a aké kroky sa urobili zo strany vlády a, samozrejme, zo strany Národnej banky Slovenska, aby táto banka nedošla k takému stavu, v akom je dnes, jednoducho, aby neskrachovala. Ale jednoznačne treba povedať, že správa alebo informácia, ktorá bola predložená Národnej rade, nesplnila úlohu, ktorá jej bola zadaná, a preto sa pripájame k návrhu pána poslanca Malchárka, že treba predložiť naozaj dôslednú správu, ktorá zanalyzuje príčiny a vyvodí dôsledky voči tým, ktorí zapríčinili tento stav v Devín banke. V tejto súvislosti treba jednoducho povedať, že tým, že vláda vstúpila do situácie v Devín banke svojimi uzneseniami, ktoré sú nakoniec aj priložené, má plnú zodpovednosť za priebeh procesov, ktoré tam boli a za to, že jednoducho neurobila poriadok v Devín banke a nezasiahla takým spôsobom, aby ku krachu Devín banky nedošlo. Na druhej strane tiež treba jednoznačne povedať, že je plne zodpovedná aj Národná banka Slovenska na čele s pánom guvernérom Juskom, samozrejme preto, lebo pod jej správou je bankový dohľad. Takisto pán viceguvernér Mudrík, ktorý celý čas mal v gescii túto činnosť ako viceguvernér. Títo sa tu ani nespomínajú, ani nie sú vyvodzované voči nim vôbec žiadne dôsledky. Príčiny krachu Devín banky, ktoré sú zhrnuté na šiestej strane, sú jednoducho výsmechom. To, čo sa tu hovorí, vážení pani poslankyne, páni poslanci, že príčiny krachu boli v neschopnosti manažmentu, v neschopnosti akcionárov, pretrvávajúce nezdravé praktiky pri výkone bankových činností, neukončenie súdneho sporu pohľadávky Devín banky, to je len povrchné vyhodnotenie, lebo pravou príčinou je absolútne nekorektné konanie v tejto banke, nezlučiteľné so zákonom o bankách a o činnosti, ktorú banková inštitúcia má vykonávať. A o týchto všetkých veciach bankový dohľad veľmi dobre vedel. V informácii sa to nakoniec hovorí tiež, že tam boli vykonané tri dohľady, že vykonali po sebe tri dohliadky priamo v Devín banke s výsledkami, ktoré potvrdili pretrvávanie nezdravých praktík pri výkone bankových činností. Sama vláda hovorí o tom, že vedela o celej tej situácii v Devín banke, nakoniec správa bankového dohľadu, ktorú nechcem čítať, ako pán poslanec Malchárek podrobnejšie rozoberal, na celom rozsahu veľmi podrobne hovorí o tom, že táto banka jednoducho nepracovala v súlade so zákonom o bankách a vláda a bankový dohľad to celý čas vedeli. Jednoducho, nie je možné sa vyviniť z toho, lebo občania konali len tak, ako proste konať mohli a mali. Len na ilustráciu poviem také heslá zo správy bankového dohľadu, ktorý už na začiatku roku 2000 všetky tieto veci konštatoval ako reálne skutočnosti. Po prvé, banka investovala hlavne do úverov klientom, ktorých zvýšenie v porovnaní s rokom 1998 dosiahlo 167,8-percentný nárast. Toto konštatoval bankový dohľad v roku 1999. Prírastok bilančnej sumy sa v tomto zvýšení podieľal takmer 50 percentami. Takisto konštatuje bankový dohľad, že zo zdrojov získaných proste od klientov banka úverovala svojich vlastných akcionárov. Bankový dohľad konštatuje, že strata z operácií s klientmi dosiahla práve v tomto období 531 mil. korún. Banka neposkytovala členom dohliadacej skupiny na čas potrebnú dokumentáciu. To sú len heslá, ktoré jasne hovoria, že už v roku 2000 všetko vláda vedela a bankový dohľad takisto a guvernér Národnej banky tiež. Dohliadkou bolo zistené porušovanie zákona o účtovníctve a to porušovanie zákona o účtovníctve má, hádam, 20 strán. Nechcem ich podrobne rozoberať, ale proste poskytovanie záloh klientom, pohľadávky, ktoré v čase odkúpenia neexistovali a všetky možné takéto veci, ktoré sú nonsens v konaní, a to všetko bankový dohľad vedel od začiatku roku 2000 a banka bola daná do likvidácie až v polovice roku 2001. A počas celého tohto obdobia bežala masívna reklama v televízii o labuti, ktorá vzlietava a kde si treba ukladať peniaze a, samozrejme, s veľkým úrokom. Nakoniec je tu aj graf, ktorý hovorí, že v priebehu roku 1998, 1999 boli okolo 15-percentné úroky na vkladoch. Prečo by občania tie vklady nedávali do zákonom chránenej výšky 360 000 korún. Tým sa vytvorila vlastne 12 mld. sekera, ktorú teraz budú musieť daňoví poplatníci uhradiť, resp. ostatné banky, ale nakoniec to z niekoho tie banky stiahnu. Čiže to je realita, pred ktorou stojíme, preto podporujeme plne návrh pána poslanca Malchárka, aby bola predložená správa, aby boli vyvodené dôsledky voči tým, ktorí tento stav zavinili. Myslíme si, že rozhodne by mal odstúpiť guvernér Národnej banky Slovenska pán Jusko a takisto aj členovia vlády, ktorí túto vec celý čas dozorovali a podporovali. Ďakujem za pozornosť. (Potlesk.) M. Andel, podpredseda NR SR: Ďakujem. S faktickou poznámkou chcú vystúpiť traja poslanci. Uzatváram možnosť podania ďalších prihlášok. Ako prvý má slovo pán poslanec Šepták. R. Šepták, poslanec: Ďakujem za slovo, pán predsedajúci. Chcem reagovať na slová predrečníka pána Oberhausera hlavne na jeho záver, keď hovoril, že masívna kampaň v roku 2000 Devín banky, ktorá jasne ukazovala na labuť, ktorá vzlieta, pravdepodobne tá labuť aj vzlietla, ale s 11 mld. a niet jej. Ďakujem. M. Andel, podpredseda NR SR: Slovo má pán poslanec Kužma.